Bibliatanulmányozás a Gyakorlatban V.
Bibliaértelmezés: a szövegösszefüggés szerepe
2Pt 3:16
A múlt alkalmon a Szentírás helyes értelmezésének egyik fontos segédeszközével ismerkedtünk meg: a műfajok szerepével. Hét, elkülöníthető műfaji kategóriát vizsgáltunk. Tettük ezt azért, mert egy mondat meglepően más és más értelmet nyerhet, ha gyökeresen eltérő műfajú könyvben fordul elő. Egy dolog Jób könyve egyik szereplőjének gondolata, és megint más, ha ugyanazt a mondatot a törvényben találjuk, és az „ezt mondja az Úr…” kezdetű szavak előzik meg.
A mai alkalmunk szorosan kapcsolódik az előzőhöz: a kontextusról, szövegösszefüggésről lesz szó. Talán ez az egyik leggyakrabban hangoztatott bibliaértelmezési alapelv az egyházunkban, és ez jól is van így. Ez az alapelv arról szól, hogy a Szentírás bármelyik igerésze értelmezésének összhangban kell állnia az adott könyv – és a Szentírás egészének – céljával, témájával, gondolatával. Nem ragadhatunk ki sosem egy igeverset az előtte és utána következő részekből. Nem adhatunk érdekes, új magyarázatot egy homályos igeversnek, ami ellentmond a környezetében szereplő többi vers által közvetített gondolatnak. Nem adhatunk olyan értelmet az igeversnek, amelyet az nem jelentett eredeti környezetében. Egyszóval minden igerészt a szöveg összefüggésében kell értelmezni.
Ha nem így tesszük, akkor jön a katasztrófa:
„Ezekben [Pál leveleiben] van néhány nehezen érthető dolog, amelyeket a tanulatlanok és állhatatlanok csűrnek-csavarnak, mint más írásokat is a maguk vesztére.” (2Pt 3:16)
Meggyőződésem, hogy ezeknek a Péter által jelzett probléma valami hasonlóról szól. Némely hamis tanítók tévelygéseiket igazolni, bűnös vágyaikat aláírni akarván Pál apostol írásaiban kerestek fogódzót – természetesen úgy, hogy eredeti jelentésüktől megfosztva csűrték és csavarták a szavakat, amíg azt nem hozták ki belőle, amit akartak. 
Hallottunk már tanítást arról, hogy keresztyén ember nem esküdhet (Mt 5:34)? Hogy nem szabad ítélnünk, mert az ellentétes a szeretettel (Mt 7:1)? Mindezek példái annak, hogyan lehet egy-egy igeverset kiragadva félremagyarázni, és hamis tanítást levonni belőle. Jól tesszük tehát, ha figyelünk a kontextusra.
Ám amint elkezdenénk ezzel foglalkozni, felmerül a kérdés: melyik kontextusra gondolunk? Hiszen beszélhetünk a közvetlen szövegösszefüggésről: a megelőző és következő pár versről. Szó lehet egy nagyobb gondolati egységről, ami talán fejezeteket fog át. Az egész könyv értelméről. Vagy a Biblia egészéről. Melyik szövegösszefüggésre gondolunk?
Valójában mindegyikre. A Szentírás isteni eredete a garancia arra, hogy egy adott vers nemcsak a közvetlen környezetének, hanem az egész könyvnek, sőt a Biblia teljességének sem mond ellent. Nagyon fontos tehát, hogy a kontextust több rétegben lássuk:

SZENTÍRÁS → KÖNYV → SZAKASZ → BEKEZDÉS → VERS/MONDAT ← BEKEZDÉS ← SZAKASZ ← KÖNYV ← SZENTÍRÁS

Tekintsük át ezeket röviden?
A Biblia célja. Mi a teljes Szentírás célja? Röviden valahogy így fogalmazhatnánk meg:
„Isten megdicsőíti magát az ő népének megváltása és ellenségeinek megítélése által Krisztus életében, halálában és feltámadásában.”[footnoteRef:1] [1:  Mark Dever: How To Study the Bible? sorozat, 1. ill. 9. alkalom.] 

Az adott könyv célja. Minden Szentírásbeli könyv adott céllal íródott, és minden kisebb vagy nagyobb részét e cél figyelembe vételével kell érteni. Vannak könyvek, ahol ezt a célt a szerző világosan megfogalmazta.
„Ezek pedig azért írattak meg, hogy higgyétek, hogy Jézus a Krisztus, az Isten Fia, és ebben a hitben életetek legyen az ő nevében.” (Jn 20:31)
„17Ti azért, szeretteim, mivel előre tudjátok ezt, vigyázzatok, nehogy a gonoszok tévelygései magukkal sodorjanak, és a saját erősségetekből kiessetek, 18hanem növekedjetek a kegyelemben és a mi Urunk és üdvözítő Jézus Krisztusunk ismeretében. Övé a dicsőség most és örökkön-örökké.” (2Pt 3:17-18)
„Ezeket írtam, hogy tudjátok: nektek, akik hisztek az Isten Fiának nevében, örök életetek van.” (1Jn 5:13)
Azonban sok esetben nincs ilyen egy-két mondatban megfogalmazott világos cél. Mi a teendő ekkor? Próbáljunk válaszolni az alábbi kérdésekre! 
Ki ír kinek? 
Mi a szerző és a címzett(ek) helyzete?
Van valami kérdés, probléma, amire reagálni kell?
Vannak ismétlések, amelyek összekötik a könyvet?
Válaszoljuk meg a fenti kérdéseket a Zsidó levélre! Segítenek ezek a Zsidó 10:26 értelmezésében?
1. Ismeretlen szerző (vélhetően római) zsidó-keresztyéneknek.
1. Elkezdődött valamilyenfajta keresztyénüldözés (még ha lokális is). A zsidó-keresztyének a megpróbáltatások miatt meginogtak, hogy nem kellene-e a zsidó valláshoz visszatérni. Sajnos korábban már közülük többen hátat fordítottak a hitnek, és Krisztust megtagadták.
1. A hitehagyás.
1. A hitben való kitartás, és a megerősödésre, felbuzdulásra, Krisztushoz való könyörgésre való felszólítás.
Mindezek fényében a Zsid 10:26 nem azt tanítja, hogy megtérése után a keresztyén nem vétkezhet, hanem senki, aki Krisztus megváltottja nem hagyhatja el a hitet, és gyalázhatja meg Krisztust.
Történelmi-kulturális háttér. Ezen a ponton kell említést tennünk az adott történelmi-kulturális hátérről, ami az adott könyv megírását körülveszi. Az ókori szokások, társadalom stb. ismerete nagyban segíthet egy adott könyv megértésén (pl. az Énekek éneke az ókori Közel-Kelet szerelmes énekeihez tartozik, amelyek fő célja az érzelmek átadása, felkeltése, így alapvetően a könyv erről számol be). Itt utalnánk vissza az elmúlt alkalomra, a műfajok szerepére.
Azonban jól tesszük, ha a kulturális háttérinformációval óvatosan bánunk, mert sokszor a nem megfelelő forrásból származó információ téves és veszélyes lehet. Hányan hallottuk például a Mt 19:24 kapcsán, hogy a tű foka valójában egy szoros kapu volt Jeruzsálemben, ahol a tevék is csak kúszva mehettek át? Ez teljesen alaptalan információ, ráadásul ellentmond a szakasznak és Jézus szavainak, miszerint a gazdagok nem csupán, hogy nem könnyen üdvözülhetnek, hanem egyenesen lehetetlen az üdvözülés számukra (mint ahogy a szegényeknek is), csak Isten csodálatos munkája segíthet (Mt 19:26)
Az adott szakasz célja. Továbbá nem csupán az adott könyvnek van egy fő célja, hanem ez a cél nagyobb gondolatokra is lebontható. Ennek vizsgálatához persze elengedhetetlenül szükséges, hogy a könyvet többször elolvassuk, és a gondolatmenet világossá váljon. Egy-egy könyv (magyarázatos biblia, bibliai bevezetők) nagy segítség lehet ebben. A lényeg, hogy minél egyszerűbben, világosabban lássuk a szerző gondolatmenetét nagyobb egységekben. E téren hasznos, ha a Bibliánkban bekezdésekbe van szedve a szöveg, így jobban kiemelkednek az egységek.
Például az 1Kor 13-at gyakran önállóan, a szeretetről való tanítási részként kezelik. Pedig sokkal többet nyernénk e részből, ha figyelembe vennének, hogy egy nagyobb egység, a 12-14. fejezetek része az itt szereplő pár vers. Pál nemcsak önmagában a szeretetről ír, hanem a célja az, hogy rávilágítson az egymással versengő korinthusiaknak, hogy a lelki ajándékok fő célja a gyülekezet építése, ami nem lehetséges szeretet nélkül. A teljes szeretet himnusza a gyülekezet építésének, a másik javának kontextusában hangzik el.
Az igevers célja. Összefoglalva tehát: amikor elolvasunk egy igeverset, a fő cél nem csupán az, hogy annak az értelmét megértsük, a szavait elemezzük, a nyelvtani szerkezeteket világossá tegyük. Hanem fel kell tennünk a következő kérdéseket? Az itt mondottak hogyan illeszkednek bele a közvetlen összefüggésbe? Hogyan kapcsolódnak a könyv fő céljához? Hogyan utal a Biblia fő üzenetére? 
Egyáltalán hasznos megkérdezni: milyen értelmezési lehetőségek vannak ez igevers kapcsán? A kontextus meglátása segít a több értelmezési lehetőség leszűkítésében, hiszen az adott ige csak olyat jelenthet, ami nem mond ellent se a szerző céljának, se a Biblia összüzenetének.
[bookmark: _GoBack]Példa: 1Tim 2:4. 
a Szentírás célja (mindenki üdvözülne??)
a könyv célja (Pál a fiatal Timótheusnak a szolgálat és gyülekezetvezetés nehézségeiről, kérdéseiről)
az adott rész célja (2-3. fejezet a gyülekezeti életről beszél, a 2:1-7 pedig kifejezetten a mindenkiért való imádság és imaközösség fontosságáról)
az igevers célja (imádkozzunk mindenkiért, mindenféle emberért 2:1, mert Krisztus mindenféle emberért közbenjáró, és Isten mindenféle ember üdvözülését kívánja és elrendelte).

